《次张鹏飞解官旧韵》
元代·方回

聚敛臣应愧直臣，暂閒身似胜官身。
险夷异路良难测，进退忘官直任真。
万国山河封域广，九天日月照临新。
乌台凤沼登耆旧，屈指如公几正人。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。